b'\n_START_ARTICLE_\nSveti Nikola (otok)\n_START_PARAGRAPH_\nSveti Nikola je majhen oto\xc4\x8dek v Jadranskem morju, ki pripada Hrva\xc5\xa1ki._NEWLINE_Sveti Nikola le\xc5\xbei jugozahodno od Pore\xc4\x8da, od katerega je oddaljen okoli 0,4 km. Njegova povr\xc5\xa1ina meri 0,124 km\xc2\xb2. Dol\xc5\xbeina obalnega pasu je 2,11 km. Oto\xc4\x8dek je deloma porasel z gostim borovim gozdom, deloma pa ga pokriva gosta makija. Obala je primerna za kopanje. Pla\xc5\xbee so deloma pe\xc5\xa1\xc4\x8dene ali pa prekrite z betonskimi plo\xc4\x8d\xc5\xa1ami. Na oto\xc4\x8du se nahajata dva hotela in turisti\xc4\x8dno naselje._NEWLINE_Na oto\xc4\x8dku se nahajajo ostanki ilirskih gradenj. Gr\xc5\xa1ki priseljenci so v 6. stoletju ustanovili samostan s cerkvijo sv. Anastazija. Samostan je bil leta 1769 ukinjen. Na njegovem mestu so 1886 zgradili dvorec, ki pa so ga kasneje preuredili v hotel. Okrogel obrambni stolp iz leta 1402 sodi med najstarej\xc5\xa1e ohranjene svetilnike na Jadranu.'